এতে বুঝা যায়, ঈমানের কিছু  মূল এবং কিছু শাখা রয়েছে। আর তা সর্বমোট সত্তরের কিছু বেশি। ইসলামি গবেষক ও চিন্তাবিদগণ বেশিরভাগ ৭৭ নিরূপণ করেছেন। ঈমানের এ ৭৭ ভাগ তিন শ্রেণীতে বিভক্ত। প্রথমতঃ জবান সম্পর্কিত সাতটি: কালেমায়ে তাওহিদ পাঠ করা, কুরআন তেলাওয়াত, ইলম অর্জন, ইলম শিক্ষাদান, দোয়া করা, জিকির করা এবং অনর্থক ও নিষিদ্ধ কথাবার্তা হতে বিরত থাকা। দ্বিতীয়ত কলব (অন্তর) সম্পর্কিত ত্রিশটি: আল্লাহতে বিশ্বাস স্থাপন, আল্লাহ ছাড়া সবকিছুই মাখলুক এবং ধ্বংসশীল, ফেরেশতাদের প্রতি ঈমান আনা, আসমানি কিতাবের ওপর বিশ্বাস, পয়গম্বরদের প্রতি ঈমান আনা, তাকদিরের  প্রতি বিশ্বাস, কেয়ামত দিবসের প্রতি ঈমান, জান্নাতে বিশ্বাস, আল্লাহর সাথে মহব্বত রাখা, কেবলমাত্র আল্লাহর সন্তুষ্টির জন্যই কাউকে ভালোবাসা বা ঘৃণা করা, নবী (স.)-এর মহব্বত রাখা, ইসলাম তথা একনিষ্ঠতা, তওবা, ভয়ভীতি, আশা-আকাঙ্ক্ষা, লজ্জা, শুকরিয়া আদায়, ওয়াদা পূরণ, ধৈর্য, বিনয়, মাখলুকের প্রতি করুণা ও দয়া, আল্লাহর ফয়সালার ওপর সন্তুষ্ট হওয়া, আল্লাহর ওপর ভরসা রাখা, ঈর্ষা পরিহার, হিংসা ত্যাগ, রাগ-ক্রোধ দূর করা, খারাপ বা বদ চিন্তা পরিহার, পার্থিব আকর্ষণ পরিহার করা।